Nasi lemak

**Nasi lemak** () merupakan makanan tradisi orang Melayu yang ditemui di semua bahagian Malaysia, Singapura, Indonesia (terutama di Riau, Jambi, serta utara, selatan, dan pantai timur Sumatera) dan Brunei. Sajian ini datang daripada  nasi yang dimasak dengan menggunakan santan kelapa bagi menambah rasa lemaknya. Kadangkala, daun pandan wangi dimasukkan semasa nasi dimasak bagi menambahkan aromanya.

Nasi lemak biasanya dihidangkan dengan telur rebus, timun, ikan bilis goreng, kacang goreng dan sambal. Tetapi, kini nasi lemak dijual dengan pelbagai lauk yang termasuk tetapi tidak terhad kepada daging, ayam, sotong, udang, limpa, dan hati lembu.

Bahan-bahan untuk membuat nasi lemak juga mudah didapati. Sebagai contoh daun pandan, halia, serai dan halba boleh dibeli daripada kedai runcit atau pasar awam. Ikan bilis dan telur boleh dibeli di pasar raya.

## Asal usul
 
Nasi lemak berasal daripada Semenanjung Melayu, asal usulnya masih tidak diketahui tetapi makanan ini sudah ada sewaktu Kesultanan Melaka. Ada kemungkinan makanan ini memang berasal daripada Melaka, Johor, Selangor ataupun Perak. Hidangan ini mempunyai enam elemen iaitu karbohidrat seperti nasi, protein iaitu telur rebus ataupun ayam goreng, sayur iaitu kangkung atau timun, kudapan iaitu kacang dan ikan bilis dan bahan basah seperti sambal. Keenam-enam komponen sangat penting tetapi yang lebih penting nasi perlu ada rasa santan dan rasa sambalnya. Sambal nasi lemak sudah berasimilasi berdekad lamanya ,ada  pekat berkuah, ada cair berkuah, ada manis, ada masin, ada yang rasanya seimbang. Ia bergantung pada citarasa setempat ataupun individu. Malaysia pusat pelancongan yang pesat, sambal nasi lemak yang manis direka untuk orang yang tidak tahan pedas lebih lagi pelancong barat.

### Melaka
Nasi lemak di Melaka mempunyai 6 elemen iaitu nasi, kangkung, telur rebus, ikan bilis, kacang dan sambal. Nasi lemak Melaka tidak menggunakan timun sebaliknya kangkung. Sambal yang dimasak sedikit berkuah dan tidak manis.

### Johor
Nasi lemak di Johor mempunyai 6 elemen iaitu nasi, timun, telur rebus, ikan bilis, kacang dan sambal. Mengikut statistik penanaman timun terbanyak di Malaysia iaitu di Johor. Timun bukan berasal daripada Semenanjung Tanah Melayu sebaliknya berasal daripada India. Sambal yang digunakan sebenarnya Sambal tumis yang kebiasaannya orang Johor makan bersama ubi kayu rebus, mee siput, lempeng dan jemput-jemput. Rasa sambal tumis memiliki rasa yang seimbang iaitu masam, masin dan sedikit manis. Antara variasi sambal tumis di Johor ialah sambal udang geragau basah, sotong basah/kering, kerang dan kupang.

### Kedah
Nasi lemak di Kedah mempunyai 6 elemen iaitu nasi, telur rebus, timun, ikan bilis, dan kacang dan sambal. Nasi lemak di Kedah kebiasaanya berwarna kuning, sambalnya berkuah dan tidak manis.

### Selangor
Nasi lemak di Selangor mempunyai 6 elemen iaitu nasi, timun, telur rebus, ikan bilis, kacang dan sambal serta ayam goreng. Nasi lemak Selangor kelihatan sangat biasa tapi sambalnya lebih kurang pedas.

TERENGGANU 

Nasi lemak di Terengganu sebelum ini mempunyai 3 elemen sahaja,iaitu ikan tongkol \ selayang,sambal ikan bilis ,telur dan timun.Sambal Terengganu bewarna merah gelap dan sedikit pekat.Menggunakan 'NISAN KEREK' lebih kurang gula Melaka,'wajib ' diletakkan di dalam sambal.Peganti belacan untuk sambal adalah budu.Ada juga sambal versi cair,menggunakan ikan selayang atau sardin.Nasi lemak Terengganu sebelum ini hanya santan,daun pandan sahaja,sedikit garam dan gula.Sambal sebenarnya,tidak terlalu manis,masam dan rasa yang seimbang dengan semua bahan.Rasa manis tidak melebihi rasa sambal menggunakan cili kisar atau cili boh.

## Pemakanan asal
Richard Olaf Winstedt telah menulis mengenai hidangan ini seperti yang ada di Tanah Melayu pada tahun 1909 dalam bukunya *The Circumstances of Malay Life* (Keadaan Kehidupan Melayu).

Nasi lemak pada asalnya adalah hidangan yang mudah dan ringkas. Hidangannya lengkap berasaskan nasi yang berlemak santan kelapa ditambah rasa pedas sambal, kerangupan ikan bilis goreng, kepejalan telur rebus dan ditawarkan pedasnya dengan ulam seperti timun. Namun begitu, nasi lemak asalnya bukanlah merupakan makanan sarapan harian wajib masyarakat Melayu Malaysia pada umumnya. Amalan pemakanan nasi lemak merupakan satu bentuk bekalan makanan kepada para pesawah padi mahupun orang yang mengusahakan kebun getah, kelapa sawit, sayur-sayuran dan lain-lain. Oleh sebab nasi lemak mempunyai jumlah kalori yang tinggi, selain mempunyai komposisi lemak yang tinggi untuk membekalkan tenaga yang lebih baik dari karbohidrat, kebanyakan masyarakat Melayu di Semenanjung Malaysia, Selatan Thailand, Brunei dan Singapura menjadikan nasi lemak sebagai bekalan harian untuk santapan mereka selepas membanting keringat.

## Jenis penghidangan

### Di Malaysia
Masyarakat India lebih gemar memakan nasi lemak bersama pelbagai jenis kari baik dari ayam, ikan atau daging kambing; masyarakat Cina pula lebih menggemari nasi ini bersama lauk rendang dan sosej berasaskan daging babi.

### Di Singapura
Sambal dihidangkan di SIngapura cenderung mempunyai rasa lebih manis dan kurang pedas agar dapat lebih dirasakan lemak santan nasi. Nasi lemak Singapura juga ada diwarnakan hijau daripada daun pandan. Masyarakat Cina Singapura khususnya mempunyai pelbagai lauk khusus digandingkan termasuk sosej, kek ikan, kari sayur dan daging *luncheon*.

### Di Indonesia

Masyarakat kepulauan Riau menghidangkan nasi lemak serupa dengan lauk-pauk berasaskan makanan laut selain ikan bilis termasuk ikan selar kuning*,* sotong/cumi-cumi dan udang sepertimana yang ada di seberang selat. Sambal ikan tamban merupakan lauk khusus didapati di bersama nasi lemak Riau, begitu juga dengan bawang goreng. Di kota Pekanbaru pula, ikan-ikan jenis air tawar seperti ikan selais dan ikan patin menjadi lauk pilihan digandingkan, sama ada dimasak lada hijau Minang atau di-*[[Bergedel|perkedel]]*-kan.

Nasi lemak dihidangkan di kota Medan boleh didapati di "rumah-rumah makan" khusus digandingkan dengan lauk *[[rendang]]* atau *[[balado]]* serta kepingan telur dadar, *[[kripik]] kentang balado*, *[[Tempeh|tempe]]* *orek* dan *[[emping]]* belinjo. Ia juga sering dijual bersama *[[Lontong|Lontong Medan]]*. Nasi ini sering bertindih nama dengan *[[nasi gurih]]* yang hampir sama cara pembuatannya terdapat di Aceh.

Hidangan nasi lemak di luar kawasan-kawasan asal Indonesia seperti Riau dan Sumatera dipopularkan dalam negara tersebut melalui para pekerja dan mahasiswa yang pernah menetap mahupun bekerja di Malaysia.

## Kontroversi
### Malaysia
Nasi lemak dikatakan tidak begitu sihat untuk dimakan hari-hari kerana tinggi kalori dan lemaknya oleh pakar pemakanan.

Semasa Persidangan Kesihatan Kedua Perak 2007, Timbalan Ketua Pengarah Kesihatan (Kesihatan Awam) Malaysia, Datuk Dr Ramlee Rahmat, telah meletakkan nasi lemak sebagai satu makanan segera, kerana ia dikategorikan sebagai satu makanan yang berkalori tinggi, dan juga mudah dan siap dihidangkan.

Pada 2011, timbul cadangan agar nasi lemak dihadkan jualannya pada dua kali seminggu. Cadangan penyenaraian 70 jenis makanan dan larangan 15 jenis makanan itu disediakan Bahagian Pemakanan Kementerian Kesihatan mengikut peruntukan Akta Makanan 1983 dan Peraturan-Peraturan Makanan 1985. Langkah ini diambil sebagai satu usaha kementerian menangani masalah obesiti dan diabetes yang semakin meningkat pada kalangan rakyat, terutama kanak-kanak.

Pada 22 Mac 2016, nasi lemak telah dipilih oleh majalah terkenal iaitu majalah TIME yang menulis mengenai nasi lemak dan diiktiraf sebagai 10 hidangan sarapan antarabangsa paling sihat di dunia. Menurut majalah itu, walaupun nasi lemak sering dilabel sebagai makanan berlemak ia mengandungi pelbagai pemakanan yang paling diperlukan tubuh.

“Memang ia mengandungi kandungan lemak lebih daripada apa yang kita perlukan (kurangkan pengambilan nasi) tetapi makanan ini adalah sarapan yang seimbang kerana ia mengandungi pelbagai nutrisi termasuk manganese, protein dan karbohidrat."

“Kandungan cili dalam sambal (nasi lemak) boleh membantu meningkatkan metabolisme,” majalah TIME memetik sumber itu sebagai berkata.

## Galeri

Imej:YosriNasiLemakWarung.jpg|Nasi lemak yang biasa terdapat di warung tepi jalan, berlauk sambal ikan bilis Malaysia.
Imej:Nasi lemak.jpg|Nasi lemak bersama ayam di Malaysia 
Imej:Sydney nasi lemak.jpg|Nasi lemak Malaysia yang terdapat di Sydney
Imej:Nasi lemak basic.jpg|Nasi lemak yang biasa disajikan di rumah
Menu Makan , Nasi Lemak Pak Nasser (Isinya).jpg|Nasi lemak dengan lauk


## Lihat juga

* Nasi goreng ayam
* Nasi uduk, hidangan serupa di Jakarta 
*Nasi liwet, hidangan serupa di Jawa Tengah
*Nasi gurih, hidangan serupa di Aceh
* Nasi Lemak Antarabangsa
* Nasi Lemak 1Malaysia

## Rujukan

## Resepi
Resepi Nasi Lemak Mudah Nasser's Kitchen